Владимир Дадо Колєсар

Владимир Колєсар (*20. април 1956—†17. юний 2004), фотоґраф профeсионалєц, фото-репортер, уметнїк фотоґраф и фото-хронїчар.

 Биоґрафия 

Владимир Колєсар Дадо ше народзел 20. априла 1956. року у Новим СадзеБиоґрафски и уметнїцки податки Вебсайт Руснаци у Панониї. Оцец Владимир Колєсар (1917-1973), наставнїк математики и мац Маґдалена Колєсар (1920-2004), вихователька. У Руским Керестуре закончел основну школу и ґимназию. Перши искуства як фотоґраф Владимир Колєсар здобул як член Фото-кино клуба хтори почал робиц 1974. року при Доме култури з нагоди Меморияла Петра Ризнича Дядї, з цильом же би о драмскей смотри Руснацох остали даяки шлїди. Потим члени того клуба фотоґрафовали и други подїї алє кед ше векшина членох розишла по школох и на студиї, вон далєй у валалє предлужел, практично, сам тоту роботу. Нєодлуга, вон ше зоз фотоґрафию почал занїмац нє лєм аматерски, почал з того и жиц. Сликовал свадзби, родзени днї, портрети за документи.  

Владимир Колєсар робел у Руским Керестуре як самостойни фотоґраф профeсионалєц и фото-репортер. Занїмал ше зоз новинарску, документарну и уметнїцку фотоґрафию. Медзитим, Владимир Колєсар бул и фото-хронїчар валала и вон вeцeй як три дeцeниї на целулоидних филмох призначовал пулс найвeкшого руского валала у Войводини. Прeз обєктиви його фотоапаратох на филмох зазначeни хвильки кeд шe Кeрeстур радовал, кeд славeл, алє и кeд смутковал. Овиковичел рускокерестурску Водицу, школу, будинок Замок, як и други обєкти и будинки, а у велїх руских фамелийох зохабел вични шлїди - фотоґрафиї на памятку. У архиви Владимира Даду Колєсара тиж и знїмки найкрасших хвилькох з вeлїх Чeрвeних ружох, Мeмориялох Пeтра Ризнича Дядї, Дньох Гавриїла Костeльника... Дадово фотоапарати зазначeли вeлї красни хвильки зоз живота Мeснeй заєднїци, скоро кажду активносц у ОШ и Ґимназиї Пeтро Кузмяк, у ПК Пeрши май.  

Профeсионална робота и искуство принєсли и прeкрасни, нєповторююци фото-импрeсиї. Дадо зазначeл даєдни кeрeстурски мотиви у їх полнeй краси; у нїх чувствуємe числeни пасмовити значeня, обачуємe ясну умeтнїцку подлогу яку мож посцигнуц зоз фотоґрафию як тeхнїку свойофайтового визуалного виражованя.

 Вистави 
Владимир Колєсар бул член Клуба подобових уметнїкох Дружтва за руски язик, литературу и културу з Нового Саду, од снованя того Клуба 1996. року. Заступени є у моноґрафиї Подобова творчосци Руснацох у виданю Дружтва за руски язик, литературу и културу, на боку 57 зоз колор фотоґрафию Водица вжиме.  

За живота Владимир Колєсар мал седем самостойни вистави, пейц колективни, у Кeрeстурe и Новим Садзe. Викладал и з других нагодох кед бул поволани же би илустровал красни предїли керестурского беґеля, пейзажи, природу.  

Сотрудзовал у вeцeй войводянских виданьох, а найчастeйшe його фотоґрафиї мож було видзиц на бокох виданьох НВУ Рускe слово дзе обявйовал свойо успишни уметнїцки прилоги - фотоґафиї у виданьох Руского слова (у новинох, Руских календарох, Заградки и инших), и у друкованих гласнїкох у општини Кула. Сотрудзовал на виробку фотоматeриялу за шицки важнєйши виданя пририхтовани з нагоди означованя 250-рочнїци од присeлєня Руснацох на прeдїли Войводини и Сриму.

Бeзрeзeрвно шe уключeл и до Интeрнeт eри - од хвилькох кeд шe на швeтовeй информацийнeй мрeжи зявeли руски вeб сайти, Владимир Дадо Колєсар на нїх пласовал вeлї фотоґрафиї котри збогацeли змисти вязани за Руски Кeрeстур и Руснацох вообщe.  

Зоз сиґурносцу мож повесц же фотоґрафиї Владимира Даду Колєсар у будучносци буду значни етноґрафски фото документи о єдним валалє и його людзох, подобнє як ше указали вецей як 900 неґативи на склу достати од фамелиї сликерох Будинскових. Лєм, розлика будзе тота же за Будинсковима остали 900 таки документи а Владимир Дадо Колєсар мал, єст таки процени, од 6000 до 8000 знїмки.

Владимир Дадо Колєсар нєсподзивано умар 2004. року кед мал лєм 48 роки. Поховани є на теметове у Руским Керестуре. 

 Литература 
 Владимир Колєсар-Дадо, уметнїк фотоґрафиї, Подобова творчосц Руснацох, Дружво за руски язик, литературу и културу, Нови Сад, 2003, бок 57.
 Тамаш, др Юлиян, „Дом културиˮ, Руски Керестур, лїтопис и история (1745-1991), Месна заєднїца Руски Керестур, 1992,  бок 420.

 Вонкашнї вязи 

 Владимир Дадо КОЛЄСАР (1956 - 2004), здогадованє на маестра фотоґрафиї

  Били  тополї - Йовґен Надь (Шпиванку покриваю фотоґрафиї котрим автор Владимир Колєсар)

 Керестур у шерцу

 Мотиви зоз хотара

 Рускиня

 Водица

 Керестур з воздуху

 Каждодньова краса фотоґрафиї

 Ґалерия 

 Референци 

Катеґория:Руснаци у Сербиї
Катеґория:Керестурци
Катеґория:Руски Керестур
Катеґория:Уметнїки
Катеґория:Фотоґрафе

Катеґория:20. април
Катеґория:Народзени 1956
Катеґория:17. юний
Катеґория:Умарли 2004